14 की थी तो एसिड अटैक, 9 महीने की हुई यतीम; दर्द बना जीने का मकसद
महिलाओं को कमजोर समझने वाला यह समाज उसके सब्र और हिम्मत की हमेशा मिसाल देता है। वो शायद इसलिए क्योंकि वो औरत के साथ मां भी होती हैं। आज जानिए सिंगल मदर की कहानी जिन्होंने अपनी जिंदगी के खूबसूरत दिनों में सिर्फ दुख ही दुख
महिलाओं को कमजोर समझने वाला यह समाज उसके सब्र और हिम्मत की हमेशा मिसाल देता है। वो शायद इसलिए क्योंकि वो औरत के साथ मां भी होती हैं।
आज जानिए सिंगल मदर की कहानी जिन्होंने अपनी जिंदगी के खूबसूरत दिनों में सिर्फ दुख ही दुख देखे, लेकिन फिर भी हार नहीं मानी।
अपने दर्द, अपने मुश्किल हालातों को उन्होंने जिंदगी पर हावी नहीं होने दिया बल्कि उनसे कुछ न कुछ नया सिखा। और अपनी जिंदगी को नया मकसद दिया। 'ये मैं हूं' की इस सीरीज में जानिए देवांशी यादव की कहानी...
9 महीने की थी, और पापा आतंकी हमले में शहीद हो गए 
मैं बरेली से हूं। 9 महीने की उम्र में ही पापा एक आतंकी हमले में शहीद हो गए, उनकी शहादत के बाद मां को पुलिस डिपार्टमेंट में नौकरी मिल गई।
मेरी नानी और मां ने ही मिलकर मेरी परवरिश की। सब कुछ सही चल रहा था। एक दिन अचानक मेरे साथ ऐसा हादसा हुआ जिसने मुझे तोड़कर रख दिया।
एक सिरफिरे लड़के ने एसिड फेंका
उस वक्त मेरी उम्र महज 14 साल की थी। मेरी कोचिंग क्लास में एक लड़का मेरे पीछे पड़ गया। अक्सर मेरे पीछे-पीछे आता। मुझे ये सब बिल्कुल पसंद नहीं था।
मैंने कई बार मना किया लेकिन उसने मेरी बात मानने से इंकार कर दिया। एक दिन मैंने उसे सबके सामने इंकार कर दिया। वो रिजेक्शन बर्दाश्त नहीं कर पाया और मुझसे बदला लेने के लिए कुछ गुंडों को पैसे देकर मुझ पर एसिड अटैक करवाया।
मैं उस दिन अपनी फ्रेंड के साथ टैम्पो से जा रही थी। कुछ बाइक सवार गुंडे आए और मेरे चेहरे पर एसिड फेंककर निकल गए।
मेरे चेहरे पर उस वक़्त बाल थे जिससे आंखों से आसपास का हिस्सा बच गया। लेकिन मेरी पीठ बुरी तरह झुलस गई। तेजाब पड़ने की वजह से स्किन जलने की गंध मुझे आज भी महसूस होती है।
आज भी उसी तरह की बेहोशी आती है जैसे मैं उस वक़्त बेहोश हुई थी।
एसिड से जलने का इलाज बहुत दर्दनाक 
एसिड अटैक के बाद सड़क पर मौजूद लोग मुझे जल्दी से हॉस्पिटल लेकर भागे। महीनों मेरा इलाज चलता रहा। हॉस्पिटल की वो बेड मुझे कांटों की तरह चुभती।
जब नर्स मेरी ड्रेसिंग करती उस वक्त मेरी चीखें निकलती। मेरे ऊपर दुखों का पहाड़ टूटा था और बोर्ड एग्जाम सिर पर थे।
मैं डिप्रेशन में चली गई 
उम्र कम होने की वजह मैं उस हादसे से सिहर गई। हर वक्त यहीं सोचती-मेरे साथ ऐसा क्यों हुआ। किसने किया। मेरी यह सोच मुझे डिप्रेशन की तरफ ले जा रही थी।
मां पुलिस में थी इसलिए जांच में जल्दी ही पता चल गया ये किसका काम था। कॉल डिटेल्स से पता चला कि यह कोचिंग वाले लड़के का ही काम था।
उसने ही गुंडों को पैसे देकर मुझ पर एसिड अटैक कराया था। पुलिस ने उसे गिरफ्तार किया। उस समय लड़के का भी बोर्ड एग्जाम था। उसकी फैमिली ने बहुत कोशिश कि वो एग्जाम दे दे लेकिन इसका फैसला मेरे बयान पर टिका था कि वो परीक्षा दे या नहीं।
खैर आगे क्या हुआ उसने परीक्षा दी या नहीं मुझे याद नहीं। लेकिन कुछ समय वो जेल में रहा। उसके पापा की मौत भी उसी दौरान हो गई। मुझे नहीं पता कि वो कहां गया, उसे सजा मिली या नहीं मिली।
एसिड अटैक के बाद मैंने बरेली छोड़ दिया
दसवीं की पढ़ाई के बाद मैं 11वीं के लिए दिल्ली के एक बोर्डिंग स्कूल में चली गई। मुझे बरेली में डर लगने लगा था। वहां की सड़कें, गलियां देखकर मुझे वो हादसा याद आता।
इसलिए दिल्ली में एक हॉस्टल में रहकर पढ़ाई करने लगी। लेकिन मेरी किस्मत में मानों भगवान ने एक के बाद एक दुख ही लिख दिए थे।
हॉस्टल का खाना बहुत खराब होता था। उस खाने की वजह से मैं बीमार रहने लगी। मुझे टायफाइड हो गया। इसलिए मैं फैमिली फ्रेंड के घर शिफ्ट ही गई। लेकिन मुझे क्या पता था किस्मत मेरे साथ एक बार फिर मजाक करने वाली है।
देवांशी की कहानी जारी रहेगी लेकिन आगे बढ़ने से पहले पोल पर अपनी राय देते चलिए...
अंकल ने मेरे साथ जबरदस्ती की 
बाप की उम्र के एक शख्स ने मेरे साथ घिनौनी हरकत करने की कोशिश की। वो कोई और नहीं मेरे वही अंकल थे जिसके घर में हॉस्टल से शिफ्ट हुई थी। उस दिन उनके बीवी बच्चे अपने किसी रिश्तेदार के घर गए हुए थे।
मैं भी अपने रूम में लेटी फोन पर बात कर रही थी। वो शराब के नशे में मेरे कमरे में आए और मुझसे जबरदस्ती करने लगे।
उस समय मैं कुछ समझती, चिल्लाती, भागती उससे पहले वो मेरी छाती पर चढ़कर मेरा मुंह बंद करने लगे।
मैंने किसी तरह अपने आपको उनसे छुड़ाकर खुद को बाथरूम में बंद कर लिया। वो बाहर से दरवाजा पीटते रहे। मैंने सोचा बाथरूम की खिड़की से कूद जाऊं लेकिन मेरे सारे कपड़े उन्होंने फाड़ दिए थे।
मैं चाहकर भी बाहर नहीं निकल सकती थी। थोड़ी देर बाद विंड चाइम की आवाज आने लगी। जिससे यह पता चल गया कि वो रूम से चले गए हैं। मैंने दोस्तों को फोन करके वहां बुलाया और फौरन वहां से निकल गई।
लोग मुझे ही उल्टा-सीधा कहते थे 
इस हादसे के बारे में किसी को कुछ बताने की हिम्मत नहीं हुई। क्योंकि जब एसिड अटैक हुआ उस समय भी लोगों ने मुझे ही इसका जिम्मेदार ठहराया था।
लोग कहते, 'तुम छोटे कपड़े पहनती हो, बाल कलर करती हो। इसलिए ऐसे हुआ।' मुझे सपोर्ट करने के बजाए लोगों ने मुझ पर ही इल्ज़ाम लगाए।
मुझे कुछ भी समझ नहीं आ रहा था। उस वक़्त मेरी ऊम्र 18 साल थी। मैं किसी को कोई जवाब नहीं दे सकी।
कहना बहुत आसान होता है लेकिन जिस पर गुजरती है वही जानता है। उस समय इंसान बिल्कुल फ्रीज़ हो जाता है। यकीन ही नहीं होता कि उसके साथ ऐसा कुछ हो सकता है और जो यह हरकत कर रहा है उसका यह चेहरा पहले कभी नहीं देखा था।
मेंटल हेल्थ पर काम कर रही हूं 
उस हादसे के बाद मैंने यह सोच लिया था कि मैं ऐसी लड़कियों और बच्चों के लिए ही काम करूंगी। मैंने बच्चों को पढ़ना शुरू किया। एक सेंटर बनाया और उसमें अब तक 1000 लड़कियों को पढ़ा चुकी हूं।
अभी मेरे पास 100 बच्चों का बैच है जिसमें से 50 लड़कियां बड़ी हैं। उन्हें हम टाइपिंग का कोर्स करते हैं। छोटे बच्चों को हम कंप्यूटर, टाइपिंग और सेल्फ डिफेंस की क्लास देते हैं।
मैं यह सब खुद अकेले मैनेज करती थी। अभी हम लोग मेंटल हेल्थ पर काम कर रहे हैं। फ्री सेशन दे रही हूं। मेरी इस मुहिम का नाम ‘योर सेफ वे’ है । जो हादसों से डरकर अपनी आवाज नहीं उठा पाते, उनकी काउंसिलिंग की जाती हैं।
‘सड़क से बदलाव’ पर एक मुहिम शुरू की है। इसमें सड़क पर रहने वाले बच्चों को स्कूल भेजना, उन्हें नशे की लत से बाहर निकलना की कोशिश करती हूं।
नशे की हालत में लड़कियां प्रेग्नेंट हो जाती थीं
जब मैं सड़कों पर बच्चों को पढ़ाने जाती तो वहां कुछ क्रिमिनल लोग थे जो मुझे बिलकुल पसंद नहीं करते थे। मुझ पर अटैक भी किया गया।
मैंने पुलिस में शिकायत की और एंटी ह्यूमन ट्रैफिकिंग एस्कॉर्ट की मदद ली। बाद में पता चला ये लोग लड़कियों को नशा कराते।
नशे की हालत में लड़कियां प्रेग्नेंट हो जातीं। फिर उन बच्चों को बेच दिया जाता था। उन लड़कियों को रेस्क्यू कराया।
घरेलू हिंसा पीड़िता ने मेरे हाथों में दम तोड़ा 
घरेलू हिंसा पीड़ित लड़की ने मेरे हाथों में दम तोड़ दिया। सुनीता नाम की एक लड़की थी। उसके पति ने उसे मारा-पीटा और शहर से दूर उसके दोनों बच्चों को बंदी बनाकर रखा।
सुनीता अपने बच्चों से मिलना चाहती थी। लेकिन हम उसे बच्चों से नहीं मिलवा पाए। लेकिन मैंने उससे वादा किया था कि हम उसके बच्चों को सही सलामत उसके पति के चंगुल से निकालेंगे।
काफी कोशिशों के बाद पुलिस के साथ मिलकर हमने बच्चों को बचाया और उसके पति को सजा हुई। लेकिन हम उन बच्चों की मां को नहीं बचा पाए, लेकिन हमने मरते वक़्त सुनीता से जो वादा किया था उसे पूरा किया।
एक दस साल के बच्चे को बचाया 
सेक्शुल असाल्ट के केस में एक छोटे बच्चे को बचाया। 10 साल के बच्चे को एक आदमी मोबाइल में वीडियो दिखाने के बहाने बुलाता।
उसके साथ उसकी 5 साल की बहन भी जाया करती थी। धीरे-धीरे करके उसने गलत हरकत करनी शुरू की। उसकी बहन ने बताया- अंकल भाई को बैड टच करते हैं।
हमने उस आदमी को ट्रैक करके उसके खिलाफ एफआईआर कराई लेकिन वो फरार हो गया।
मेड की बेटी को फूफा के चंगुल से छुड़ाया 
हाल ही में मैंने एक बच्ची को बचाया है। वो मेरी मेड की बेटी थी। उसके फूफा ने उसे बेच दिया था। घर वालों को भी कुछ पता नहीं था।
उसकी मां भी कुछ नहीं बता पा रही थी। उसे लगा कहीं चली गई है। पुलिस में रिपोर्ट भी नहीं की गई। काफी जांच पड़ताल के बाद बच्ची मिल गई।
अब वो मेरे पास ही रहती है। मैं उसे पढ़ा-लिखा रही हूं और वो बच्ची मेरे बहुत करीब है। इसी हादसे के बाद ही मैंने अपना एनजीओ 'शहीद रामाश्रय वेलफेयर सोसाइटी' रजिस्टर किया।
अनाथ दिव्यांग बच्ची की मदद की 
दिल्ली में एक अनाथ बच्ची जो न सुन सकती, न बोल सकती थी। मैं उसे गोद लेना चाहती थी लेकिन अनाथाश्रम वाले सिंगल मदर को बच्चे नहीं देते थे।
मैं उससे इतना जुड़ गई कि उससे मिलने के लिए वहां मौजूद 50-60 बच्चों को फ्री में पढ़ाने लगी। धीरे-धीरे पैसे इकठ्ठा करके उसकी कोक्लियर इंप्लांट सर्जरी कराई। अब वो सुनने लगी है।
बोलने के लिए उसे स्पीच थेरेपी भी दी जा रही है। मैं उस बच्ची के लिए एक साल रात-रात भर रोई हूं। मुझे लगता कोई कैसे बिना कुछ बोले इतना प्यार दे सकता है।
मैं 27 साल की उम्र में सिंगल मां बनी 
मैंने दो महीने की एक अनाथ बच्ची को गोद लिया है। 27 साल की उम्र में सिंगल मॉम बन गई। अब वो 4 साल की है। मैं अपनी बेटी के साथ बहुत खुश हूं।
मैं जो काम कर रही हूं उसमें ज्यादा से ज्यादा लोगों की मदद कर सकूं यही मेरा मकसद है।
मां और बच्ची का शव देखकर मेरी रूह कांप गई 
9 महीने की प्रेग्नेंट महिला को उसके ससुराल वालों ने जान मारकर उसे पंखे में लटका दिया। उसके गर्भ में पल रहे बच्चे की मौत हो गई थी।
ससुराल वालों ने पता करवा लिया था कि गर्भ में लड़की है इसी वजह ऐसा किया। पोस्टमार्टम में मृत मां के पेट से निकाली गई बच्ची का शव देखकर मेरी रूह कांप गई। बहुत कोशिशों के बाद इस केस में शामिल अपराधियों को सजा दिलाई गई।
मेरे सेंटर पर ऐसी बहुत सी महिलाएं आती हैं जिन्होंने डोमेस्टिक वॉयलेंस झेला है। उनमें से कुछ की हमने मदद की जिससे वो जिंदगी की उस नर्क से निकल कर अपने पैरों पर खड़ी हैं।
समाज लड़कियों को 'विक्टिम शेमिंग' न करे 
मैं यही कहना चाहूंगी अगर किसी के साथ रेप या कोई गलत काम होता है तो समाज उन्हें ‘विक्टिम शेमिंग’ न करे बल्कि उनका साथ दे और उनकी मदद को आगे आये। यह न कहे कि उसकी इज्जत चली गई। इज्जत हमेशा गुनाह करने वाले की जाती है। पीड़िता की नहीं।
बचपन से समाज में लड़कों को यही सिखाया जाता है कि तुम रो नहीं सकते। अपनी बातें किसी से कह नहीं सकते। इसीलिए आगे जाकर वो नशा करने लगते हैं। बुरी लत में पड़ जाते हैं। इसलिए बच्चों को कभी नहीं बताना चाहिए कि पिंक का मतलब लड़की और ब्लू का मतलब लड़का है।